**Je Váš budúci školák pripravený na vstup do základnej školy?**

Prechod z materskej školy do základnej školy je pre dieťa veľkou zmenou. Preto, aby dieťa túto zmenu zvládlo bez ťažkostí, je potrebné, aby bolo dobre pripravené. Každý rodič predškoláka si kladie otázku, či je jeho dieťa na vstup do 1. ročníka dostatočne pripravené. O školskej zrelosti a pripravenosti dieťaťa na školu vypovedajú viaceré ukazovatele, na ktoré by sme chceli v tomto článku poukázať:

**Vek dieťaťa** je prvým a základným kritériom školskej spôsobilosti. Povinná školská dochádzka začína pre deti, ktoré k 31.augustu príslušného roka dovŕšili 6 rokov.

**Telesná zrelosť a zdravotný stav**. Posúdenie tejto oblasti je v kompetencii detského lekára. Dieťa by malo vzrastom a telesnými dispozíciami zodpovedať veku šiestich rokov. Zároveň by malo mať dobrý zdravotný stav, bez častých ochorení a s dobrou imunitou, aby nevymeškávalo väčšinu vyučovacích hodín.

**Emocionálna a sociálna zrelosť** sú rodičmi často najviac podceňovanými oblasťami školskej pripravenosti. Mnohokrát si rodičia uvedomujú, že ich dieťa je na nich veľmi naviazané a hravé, avšak neprikladajú tomu dôležitosť a očakávajú, že nástupom školy tieto vlastnosti pominú. Do istej miery sa tak stať môže, avšak s následkami na psychiku dieťaťa. Častým dôsledkom nezrelej emocionality a sociability sú psychosomatické ťažkosti dieťaťa – teda somatické ťažkosti, ktoré vyvolávajú psychické príčiny (napr. bolesť bruška, zvracanie ráno pred odchodom do školy a pod.).

Emocionálne zrelé dieťa predškolského veku by malo mať primerané a stabilné emocionálne reakcie. Dokáže rozpoznať svoje emócie a vie ich prijateľne prejaviť vzhľadom ku situácii. Dokáže napr. ovládať hnev, impulzivitu, či prijať neúspech bez toho, aby vyrobilo „scénu“. Taktiež sa dokáže na dlhší čas odlúčiť od rodiča bez plaču a precitlivenosti.

Sociálna zrelosť dieťaťa predškolského veku sa prejavuje v tom, že dieťa by sa malo vedieť primerane začleniť do kolektívu rovesníkov, vie sa prispôsobiť skupine a prevziať zodpovednosť za svoje úlohy. Malo by byť spolupracujúce, malo by rešpektovať autoritu učiteľa, prijímať zadávané úlohy a plniť ich. Malo by mať osvojené základné sebaobslužné návyky (vie sa obliecť, obuť, najesť, obslúžiť na WC) a sociálne návyky (vie sa správne pozdraviť, poďakovať, poprosiť).

**Rozumová zrelosť** je naopak rodičmi často preceňovanou oblasťou. Úžasné vedomosti dieťaťa (napr. poznanie všetkých písmen abecedy, počítanie do 100 a pod.) samé o sebe nie sú zaručeným predpokladom úspešného zvládnutia prvej triedy. Na školskú zrelosť a pripravenosť vplývajú mnohé ďalšie ukazovatele, na ktoré sa snažíme v tomto článku poukázať.

Rozumová zrelosť predpokladá, že dieťa bude schopné nadobúdať nové vedomosti a zručnosti. Dieťa začína realistickejšie chápať svet a vzťahy medzi vecami. Mali by sa objavovať náznaky logických úvah, často sa objavuje spontánny záujem o učenie, čísla a písmená. Rozvíjajú sa matematické predstavy, dieťa v predškolskom veku by malo poznať číselný rad do 10, rozoznávať pojmy množstva či veľkostí. Dieťa by malo mať základný vedomostný fond – poznať farby, dni, ročné obdobia, geometrické tvary, orientovať sa v priestore a pod. Dieťa predškolského veku nemusí poznať abecedu, tú sa bude učiť v priebehu celého prvého ročníka.

**Zrelosť zmyslového vnímania.** Dieťa by malo mať dobré zrakové a sluchové vnímanie, pretože tie tvoria predpoklad úspešného zvládnutia čítania, písania a počítania. Malo by dokázať zrakom rozlišovať rozdiely medzi podobnými obrázkami či symbolmi (napr. rozlíši rozdiel medzi s-z, b-d, 6-9 a pod.). Sluchom by malo zvládnuť rozlíšiť prvú a poslednú hlásku v slove, malo by vedieť rozlíšiť jednotlivé hlásky, či slabiky v slovách.

**Zrelosť jemnej a hrubej motoriky.** Dieťa predškolského veku by malo mať dobrú koordináciu pohybov, zvlášť ide o pohyb rukou. Dobrá hrubá motorika predpokladá, že dieťa by malo vedieť behať, skákať, robiť kotrmelce, či hádzať a chytať loptu. Dobrá jemná motorika predpokladá, že dieťa by malo zvládnuť manipuláciu s predmetmi, vie kresliť, strihať, lepiť a pod. U predškoláka by malo byť jasné, či je pravák alebo ľavák, vtedy hovoríme o tzv. vyhranenej lateralite.

Grafomotorická zručnosť dieťaťa poukazuje na dobrú koordináciu oko-ruka. Dieťa by malo vedieť napodobniť rôzne tvary podľa predlohy, napr. vlnovky, slučky, osmičky. Malo by mať správny úchop ceruzky a veľmi pozitívne je, keď má aj záujem o kreslenie a písanie.

**Rečová vyspelosť** je dôležitým prvkom školskej zrelosti. Dieťa predškolského veku by malo mať dobrú slovnú zásobu, malo by sa vedieť vyjadrovať rozvitými vetami. Malo by rozprávať gramaticky správne – používať správne tvary slov, správne skloňovať a používať správny čas (prítomný, minulý, budúci) v závislosti od toho, čo chce povedať. Dieťa by malo zvládnuť interpretovať obsah krátkej rozprávky a zachytiť dejovú líniu. Obzvlášť dôležité je, aby správne vyslovovalo všetky hlásky (sykavky, r, l).

**Pozornosť**, konkrétne schopnosť zamerať a udržať pozornosť, je taktiež často podceňovaný, avšak veľmi dôležitý predpoklad školskej úspešnosti. Dieťa predškolského veku by malo dokázať venovať nejakej úlohe alebo činnosti cca 15-20 minút bez toho, aby odbiehalo ku hre alebo iným činnostiam. Zrelosť koncentrácie pozornosti sa často preukáže vtedy, ak je dieťa schopné sa krátky čas (15-20min.) venovať aj pre neho nezaujímavej a nudnej úlohe.

Primeraná zrelosť vo všetkých oblastiach poukazuje na pravdepodobnú školskú úspešnosť. Pokiaľ je dieťa nezrelé v jednej, či viacerých oblastiach, je možné, že v škole bude zažívať neúspech a zlyhávanie.

Ak ste si ako rodič neistý v tom, či je Vaše dieťa na školu pripravené, prípadne zvažujete odklad školskej dochádzky Vášho dieťaťa, nechajte si poradiť odborníkmi. V Centre pedagogicko-psychologického poradenstva a prevencie v Revúcej (CPPPaP Revúca) môžete požiadať o vyšetrenie školskej zrelosti Vášho dieťaťa, kde Vám ochotne poradia odborníci - psychológovia. Zároveň Vám môžu pripraviť rozvojové cvičenia šité na mieru Vášho dieťaťa. Prostredníctvom rozvojových cvičení môžete ľahko dorozvíjať oslabené oblasti a pripraviť tak adekvátne Vaše dieťa na vstup do 1. ročníka.

Kontakt nájdete na webovej stránke CPPPaP Revúca.

Napísala: Mgr. Alexandra Bundová, psychológ CPPPaP Revúca